钦定古今图书集成/理学汇编/文学典/第195卷 > 《河岳英灵集序》殷璠
## 钦定古今图书集成/理学汇编/文学典/第195卷 > 《河岳英灵集序》殷璠

序曰：“梁昭明太子撰《文选》，后相效著述者十馀家，咸
自称尽善，高听之士，或未全许，且大同。至于天宝，把
笔者近千人，除势要及贿赂者，中间灼然可尚者，五
分无二。岂得逢诗辄赞，往往盈帙。盖身后立节，当无
诡随，其应诠拣不精，玉石相混，致令众口销铄，为知
音所痛。夫文有神来、气来、情来，有雅体、野体、鄙体、俗
体。编纪者能审鉴诸体，委详所来，方可定其优劣，论
其取舍。”至于曹、刘诗，多直语，少切对，或五字并侧，或
十字俱平，而逸驾终存。然挈鉼肤受之流，责古人不
辨宫商徵羽，词句质素，耻相师范。于是攻异端，妄穿
凿，理则不足，言常有馀，都无比兴，但贵轻艳，虽满箧
笥，将何用之！自萧氏以还，尤增矫饰。武德初微波尚
在，贞观末标格渐高，景云中颇通远调，开元十五年
后，声律风骨始备矣。实由主上恶华好朴，去伪从真，
使海内词场，翕然遵古，《南风》《周雅》，称阐今日。璠不揆
窃尝好事，愿删略群才，赞圣朝之美，爰因退迹，得遂
宿心。粤若王维、王昌龄、储光羲等二十四人，皆河岳
英灵也。此集即以《河岳英灵》为号。诗二百三十四首，
分为上、中、下卷，起甲寅，终癸巳，论次于序，品藻各冠
篇额。如名不副实，才不合道，纵权压梁、窦，终无取焉。